યુવાધનને નશાના બંધાણી કરવાના પહેલા પગથિયા સમાન હુક્કાબાર ઉપર રાજ્ય સરકારે પ્રતિબંધ મૂક્યા પછી ચોક્કસ વેપારીઓ દ્વારા ઘેર બેઠા હુક્કાની મોજ માણવાની વ્યસ્થા કરી અપાય છે. હુક્કા જેવી જ લીક્વીડ ફલેવરવાળી ચાર્જેબલ ઇ-સિગરેટ (હુક્કા સ્ટિક) નું પાન પાર્લરમાં વેચાણ થતું હોવાની વ્યાપક ફરિયાદ મળતા પોલીસ કમિશનરની સૂચનાથી શહેરના કાલાવડ રોડ પર બે પાન પાર્લર અને આવી સાધન સામગ્રી પૂરી પાડતા રઘુવીર પરામાં એક વેપારીના ગોડાઉનમાં દરોડા પાડવામાં આવ્યા હતા. પોલીસે ત્રણેય સ્થળેથી વિવિધ લીક્વીડ ફ્લેવર્ડની ૯પ બોટલ, ઇ-સિગારેટ, અગલ અલગ પ્રકારના કોલસા અને હુક્કા સહિત કુલ રૂપિયા ૧ લાખ 3૧ હજાર ૪3૦ નો મુદ્દામાલ કજબે કર્યો હતો. કબજે થયેલી સામગ્રી પરીક્ષણ માટે ફોરેન્સિક સાયન્સ લેબોરેટરીમાં મોકલવામાં આવશે. પરીક્ષણમાં નશાકારક પદાર્થ કે નુકશાનકર્તા તત્વોની હાજરી મળશે તે આકરી કલમ હેઠળ ગુના નોંધવામાં આવશે. સૌથી ગંભીર અને નોંધપાત્ર બાબત એ છે કે, શાળા,કોલેજના ચોક્કસ અંતરમાં તમ્બાકુ, સિગરેટના વેચાણ ઉપર પ્રતિબંધ ફરમાવતુ જાહેરનામુ છે એ સ્થળોએ હુક્કા, ઇ-સિગરેટનું ખુલ્લેઆમ વેચાણ થતું હતું.